CELEX: 32018D1119(01)
Language: el
Date: 2018-09-13 00:00:00
Title: Απόφαση της Αρχής για τα ευρωπαϊκά πολιτικά κόμματα και τα ευρωπαϊκά πολιτικά ιδρύματα, της 13ης Σεπτεμβρίου 2018, σχετικά με τη διαγραφή της Europa Terra Nostra από το μητρώο

19.11.2018   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  C 418/4
               
            
         ΑΠΌΦΑΣΗ ΤΗΣ ΑΡΧΉΣ ΓΙΑ ΤΑ ΕΥΡΩΠΑΪΚΆ ΠΟΛΙΤΙΚΆ ΚΌΜΜΑΤΑ ΚΑΙ ΤΑ ΕΥΡΩΠΑΪΚΆ ΠΟΛΙΤΙΚΆ ΙΔΡΫΜΑΤΑ
         της 13ης Σεπτεμβρίου 2018
         σχετικά με τη διαγραφή της Europa Terra Nostra από το μητρώο
         (Το κείμενο στη γερμανική γλώσσα είναι το μόνο αυθεντικό.)
         (2018/C 418/05)
         H ΑΡΧΗ ΓΙΑ ΤΑ ΕΥΡΩΠΑΪΚΑ ΠΟΛΙΤΙΚΑ ΚΟΜΜΑΤΑ ΚΑΙ ΤΑ ΕΥΡΩΠΑΪΚΑ ΠΟΛΙΤΙΚΑ ΙΔΡΥΜΑΤΑ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         έχοντας υπόψη τη Συνθήκη για την ίδρυση της Ευρωπαϊκής Κοινότητας Ατομικής Ενεργείας,
         Έχοντας υπόψη τον κανονισμό (EE, Ευρατόμ) αριθ. 1141/2014 του Ευρωπαϊκού Κοινοβουλίου και του Συμβουλίου, της 22ας Οκτωβρίου 2014, σχετικά με το καθεστώς και τη χρηματοδότηση των ευρωπαϊκών πολιτικών κομμάτων και των ευρωπαϊκών πολιτικών ιδρυμάτων (1) και ιδίως το άρθρο 40α,
         Εκτιμώντας τα ακόλουθα:
         
                     (1)
                  
                  
                     Στις 13 Σεπτεμβρίου 2017, η Ευρωπαϊκή Επιτροπή υπέβαλε πρόταση κανονισμού του Ευρωπαϊκού Κοινοβουλίου και του Συμβουλίου για την τροποποίηση του κανονισμού (ΕΕ, Ευρατόμ) αριθ. 1141/2014 σχετικά με το καθεστώς και τη χρηματοδότηση των ευρωπαϊκών πολιτικών κομμάτων και των ευρωπαϊκών πολιτικών ιδρυμάτων (2).
                  
               
                     (2)
                  
                  
                     Στις 9 Απριλίου 2018, η Αρχή για τα ευρωπαϊκά πολιτικά κόμματα και τα ευρωπαϊκά πολιτικά ιδρύματα («Αρχή») έλαβε αίτηση καταχώρισης ως ευρωπαϊκό πολιτικό ίδρυμα δυνάμει του άρθρο 8 παράγραφος 1 του κανονισμού (ΕΕ, Ευρατόμ) αριθ. 1141/2014 από την Europa Terra Nostra («ETN»).
                  
               
                     (3)
                  
                  
                     Στις 24 Απριλίου 2018, η Αρχή εξέδωσε απόφαση για την καταχώριση της ETN ως ευρωπαϊκού πολιτικού ιδρύματος («απόφαση καταχώρισης»). Η απόφαση καταχώρισης δημοσιεύθηκε στην Επίσημη Εφημερίδα της Ευρωπαϊκής Ένωσης στις 31 Μαΐου 2018 και η ETN απέκτησε ευρωπαϊκή νομική προσωπικότητα την εν λόγω ημερομηνία. Η ETN συνδέεται επίσημα με την ευρωπαϊκή συμμαχία πολιτικών κομμάτων για την ειρήνη και την ελευθερία («APF»).
                  
               
                     (4)
                  
                  
                     Στις 3 Μαΐου 2018, το Ευρωπαϊκό Κοινοβούλιο και το Συμβούλιο εξέδωσαν τον κανονισμό (ΕΕ, Ευρατόμ) 2018/673 (3) για την τροποποίηση του κανονισμού (ΕΕ, Ευρατόμ) αριθ. 1141/2014. Ο κανονισμός (ΕΕ, Ευρατόμ) 2018/673 τέθηκε σε ισχύ την ημέρα της δημοσίευσής του στην Επίσημη Εφημερίδα της Ευρωπαϊκής Ένωσης, δηλαδή στις 4 Μαΐου 2018, και τροποποίησε, μεταξύ άλλων, τους όρους που πρέπει να πληρούν οι αιτούντες προκειμένου να καταχωριστούν ως ευρωπαϊκά πολιτικά κόμματα.
                  
               
                     (5)
                  
                  
                     Σύμφωνα με το άρθρο 40α παράγραφος 3 του κανονισμού (ΕΕ, Ευρατόμ) αριθ. 1141/2014, τα ευρωπαϊκά πολιτικά κόμματα που έχουν καταχωριστεί πριν από την 4η Μαΐου 2018 υποβάλλουν το αργότερο έως τις 5 Ιουλίου 2018 δικαιολογητικά που αποδεικνύουν ότι πληρούν τις προϋποθέσεις που ορίζονται στο άρθρο 3 παράγραφος 1 στοιχεία β) και βα) του κανονισμού (ΕΕ, Ευρατόμ) αριθ. 1141/2014, όπως τροποποιήθηκε («τροποποιημένες προϋποθέσεις καταχώρισης»). Σύμφωνα με το άρθρο 40α παράγραφος 4 του κανονισμού (ΕΕ, Ευρατόμ) αριθ. 1141/2014, η Αρχή διαγράφει το ευρωπαϊκό πολιτικό κόμμα και το ευρωπαϊκό πολιτικό ίδρυμα που συνδέεται με αυτό από το μητρώο, εάν το εν λόγω κόμμα δεν αποδείξει έως τις 5 Ιουλίου 2018, ότι πληροί τις τροποποιημένες προϋποθέσεις καταχώρισης.
                  
               
                     (6)
                  
                  
                     Στις 4 Μαΐου 2018, η Αρχή απέστειλε σε όλα τα καταχωρισμένα ευρωπαϊκά πολιτικά κόμματα επιστολή με την οποία τα ενημέρωνε για την ολοκλήρωση της νομοθετικής διαδικασίας που οδήγησε στην έκδοση του κανονισμού (ΕΕ, Ευρατόμ) 2018/673 («επιστολή της 4ης Μαΐου 2018»). Με την επιστολή της 4ης Μαΐου 2018 καθορίστηκαν οι συνέπειες του νέου νομοθετικού πλαισίου και επισημάνθηκε στα ευρωπαϊκά πολιτικά κόμματα η υποχρέωσή τους να υποβάλουν δικαιολογητικά που αποδεικνύουν ότι πληρούσαν τις τροποποιημένες προϋποθέσεις καταχώρισης έως τις 5 Ιουλίου 2018.
                  
               
                     (7)
                  
                  
                     Στις 22 Ιουνίου 2018, το κόμμα Kotleba – Ľudová Strana Naše Slovensko («LSNS»), υπέβαλε στοιχεία στην Αρχή, αναφέροντας, μεταξύ άλλων, ότι το LSNS είναι μέλος της APF και εκπροσωπείται στο εθνικό συμβούλιο της Σλοβακικής Δημοκρατίας.
                  
               
                     (8)
                  
                  
                     Στις 2 Ιουλίου 2018, το κόμμα Nationaldemokratische Partei Deutschlands («NPD») υπέβαλε στοιχεία στην Αρχή, αναφέροντας, μεταξύ άλλων, ότι το NPD είναι μέλος της APF και εκπροσωπείται στο Ευρωπαϊκό Κοινοβούλιο.
                  
               
                     (9)
                  
                  
                     Η Αρχή δεν έχει λάβει περαιτέρω στοιχεία από την APF ή από εθνικά πολιτικά κόμματα εξ ονόματος της APF που να αποδεικνύουν ότι η APF πληρούσε τις τροποποιημένες προϋποθέσεις καταχώρισης έως τις 5 Ιουλίου 2018.
                  
               
                     (10)
                  
                  
                     Στις 10 Αυγούστου 2018, η Αρχή διαβίβασε στην APF και στην ETN προκαταρκτική εκτίμηση για να τους δώσει την ευκαιρία να διατυπώσουν τις απόψεις τους σύμφωνα με το άρθρο 34 του κανονισμού (ΕΕ, Ευρατόμ) αριθ. 1141/2014 όσον αφορά τις τροποποιημένες προϋποθέσεις καταχώρισης και τη μη υποβολή επαρκών εγγράφων από την APF έως τις 5 Ιουλίου 2018.
                  
               
                     (11)
                  
                  
                     Τόσο η APF όσο και η ETN δεν υπέβαλαν παρατηρήσεις στην προκαταρκτική αξιολόγηση της Αρχής της 10ης Αυγούστου 2018.
                  
               
                     (12)
                  
                  
                     Η Αρχή φρονεί ότι η APF δεν μπόρεσε να αποδείξει εντός της προθεσμίας που όρισε ο ευρωπαίος νομοθέτης ότι πληρούσε τις τροποποιημένες προϋποθέσεις καταχώρισης. Αυτό οφείλεται στο γεγονός ότι η APF υπέβαλε ανεπαρκή στοιχεία έως τις 5 Ιουλίου 2018, δηλαδή έγγραφα που προέρχονται μόνο από το LSNS (Σλοβακία) και το NPD (Γερμανία). Τα στοιχεία αυτά δεν επαρκούν για να αποδειχθεί ότι η APF πληροί τις τροποποιημένες προϋποθέσεις καταχώρισης τουλάχιστον στο ένα τέταρτο των κρατών μελών.
                  
               
                     (13)
                  
                  
                     Η Αρχή θεωρεί επίσης ότι η εξέταση επί της ουσίας των στοιχείων που υποβλήθηκαν από την LSNS και το NPD δεν είναι απαραίτητη, διότι, ακόμη και αν τα εν λόγω στοιχεία ήταν, καταρχήν, κατάλληλα για να αποδείξουν ότι η APF πληροί τις τροποποιημένες προϋποθέσεις καταχώρισης σε δύο κράτη μέλη, αυτό δεν θα μετέβαλε το γεγονός ότι η APF υπέβαλε ανεπαρκή στοιχεία έως τις 5 Ιουλίου 2018.
                  
               
                     (14)
                  
                  
                     Σύμφωνα με το άρθρο 40α παράγραφος 4 του κανονισμού (ΕΕ, Ευρατόμ) αριθ. 1141/2014, η Αρχή εκτιμά ότι η APF δεν μπόρεσε να αποδείξει ότι πληρούσε τις τροποποιημένες προϋποθέσεις καταχώρισης έως τις 5 Ιουλίου 2018 και ότι η APF και η ETN πρέπει να διαγραφούν από το μητρώο,
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            Η Europa Terra Nostra διαγράφεται από το μητρώο.
         
         
            Άρθρο 2
            Η απόφαση απευθύνεται στην
            
                        Europa Terra Nostra
                     
                  
                        Kurfürstendamm 195, 3. OG
                     
                  
                        10707 Berlin
                     
                  
                        DEUTSCHLAND
                     
                  
         
            Βρυξέλλες, 13 Σεπτεμβρίου 2018.
            
               
                  Για την Αρχή για τα ευρωπαϊκά πολιτικά κόμματα και τα ευρωπαϊκά πολιτικά ιδρύματα
               
               
                  Ο Διευθυντής
               
               M. ADAM
            
         
         
            (1)  ΕΕ L 317 της 4.11.2014, σ. 1.
         
            (2)  COM/2017/0481 final - 2017/0219 (COD).
         
            (3)  ΕΕ L 114 I της 4.5.2018, σ. 1.